<classify> Nonga ni miongoni mwa wachezaji bora waliofanya vizuri msimu wa mwaka juzi baada ya kuisaidia timu yake ya Mbeya City kufanya vizuri huku pia akiwemo katika orodha ya wafungaji wanaoongoza wakati huo.Habari za uhakika kutoka kwa mmoja wa viongozi wa juu wa Yanga jana zilisema kuwa mchezaji huyo amesaini kuichezea timu hiyo ya Jangwani kwa miaka miwili. Nonga aliwasili leo asubuhi jana na kusaini fomu zetu za usajili tayari kututumikia, alisema mtoa habari wetu.Habari zinasema kuwa Kocha Msaidizi wa Yanga Juma Mwambusi ambaye aliwahi kufanya kazi na mchezaji huyo wakati akiifundisha Mbeya City ndiye aliyependekeza usajili wa mchezaji huyo. Mbali na Nonga, mchezaji mwingine ambaye alitarajiwa kusajiliwa jana kabla ya kufungwa kwa dirisha la usajili ni Mniger Issoufou Boubacar Garba.Garba alifanyiwa majaribio ya siku mbili Tanga na benchi la ufundi la Yanga chini ya kocha Hans van Pluijm kuridhika naye. Pluijm ndiye aliyependekeza usajili wa Mniger huyo baada ya kuridhika na kiwango chake. Garba aliwahi kuichezea Club Africain na ES Hammam- Sousse za Tunisia, Muangthong United na Phuket za Thailand.Wakati Yanga ikiendelea kujiimarisha kwa kufanya usajili huo, mtani wake wa jadi Simba imeendelea kuwa na wakati mgumu baada ya mchezaji wake Hassan Kessy kugoma kusaini mkataba mpya.Habari za uhakika kutoka ndani ya viongozi wa Simba zilisema mpaka jana jioni Kessy aligoma kuongeza mkataba mpya na kusaini fomu za usajili za klabu hiyo. Awali Kessy aligoma kusaini akidaiwa kutaka dau la Sh milioni 45 jambo ambalo uongozi wa Simba haukuwa tayari kumtimizia.Mchezaji huyo amebakiza takribani miezi sita kumaliza mkataba, hivyo kama hajasaini fomu za Simba inamaanisha kuwa mpaka Mei mwakani atakuwa huru. Gazeti hili lilimtafuta Rais wa Simba Evans Aveva kuzungumzia suala hilo, bila mafanikio kwani alikuwa kwenye kikao cha Kamati ya Utendaji muda mrefu.  <topic>: michezo 